62022TJ0200_RES
Predmet T-200/22 i T-314/22
Republika Poljska
protiv
Europske komisije
Presuda Općeg suda (drugo prošireno vijeće) od 29. svibnja 2024.
„Okoliš – Djelatnosti iskopavanja lignita u rudniku površinskog kopa – Rudnik lignita Turów (Poljska) – Institucionalno pravo – Neizvršenje rješenja Suda kojim se izriče nalog – Novčana kazna – Naplata potraživanjâ prijebojem – Članak 101. stavak 1. i članak 102. Uredbe (EU, Euratom) 2018/1046 – Brisanje glavnog predmeta – Nepostojanje retroaktivnog učinka na izrečene privremene mjere – Obveza obrazlaganja”
Privremena pravna zaštita – Privremene mjere – Izricanje novčane kazne u slučaju kada stranka o kojoj je riječ ne poštuje izrečeni nalog – Nagodba stranaka i brisanje glavnog predmeta – Utjecaj brisanja na iznos koji se duguje na temelju novčane kazne
(čl. 2. UEU-a; čl. 279. UFEU-a; Poslovnik Suda, čl. 160. st. 1. i 2. te čl. 162. st. 3.)
(t. 31.-42, 47.-49.)
Kratak prikaz
Odlučujući u proširenom sastavu, Opći sud odbija dvije tužbe za poništenje koje je Republika Poljska podnijela protiv više odluka Europske komisije o naplati dugovanih iznosa na temelju dnevnih novčanih kazni koje je izrekao Sud. U konkretnom slučaju, Sud je u sporu između Češke Republike i Poljske u okviru privremene pravne zaštite donio privremene mjere da bi se zajamčila puna učinkovitost njegove konačne odluke koja će biti donesena. Budući da Poljska nije poštovala te privremene mjere, naloženo joj je plaćanje dnevne novčane kazne do izvršenja navedenih privremenih mjera. Glavni predmet brisan je iz upisnika slijedom nagodbe koju su sklopile stranke. U svojoj presudi Opći sud pojašnjava posljedice tog brisanja na obvezu Poljske da plati iznos koji duguje na temelju novčane kazne.
Dana 26. veljače 2021., Češka Republika podnijela je protiv Poljske tužbu zbog povrede obveze zbog proširenja i produljenja djelatnosti iskopavanja lignita u rudniku površinskog kopa u Turówu (Poljska), koji se nalazi u blizini češke i njemačke granice. Istodobno je podnijela zahtjev za privremenu pravnu zaštitu u cilju trenutačnog prekida djelatnosti iskopavanja, koji je Sud prihvatio 21. svibnja 2021. (
1
)
Smatrajući da Poljska nije postupila u skladu s tim rješenjem, Češka Republika podnijela je 7. lipnja 2021. novi zahtjev za privremenu pravnu zaštitu, tražeći da se Poljskoj naloži plaćanje dnevne novčane kazne. Dana 20. rujna 2021. (
2
) potonjoj je naloženo da Komisiji od tog datuma plaća novčanu kaznu od 500000 eura dnevno i to sve dok ne postupi u skladu s odlukom kojom su izrečene privremene mjere.
Komisija je opomenula Poljsku da plati iznose koje duguje na temelju novčane kazne i navela da će ih u slučaju neplaćanja naplatiti prijebojem na temelju Financijske uredbe (
3
).
Budući da Poljska nije izvršila ta plaćanja, Komisija je donijela pet pobijanih odluka (
4
), kojima je izvršila prijeboj njezina duga s različitim potraživanjima koje Poljska ima prema Uniji, u iznosu od gotovo 68500000 eura za razdoblje od 20. rujna 2021. do 3. veljače 2022.
Češka Republika i Poljska sklopile su nagodbu 3. veljače 2022. i zatražile brisanje predmeta.
Budući da je provedeno brisanje glavnog predmeta (
5
), Poljska je podnijela zahtjev za ukidanje rješenja od 20. rujna 2021. kojim joj je izrečena novčana kazna. Od Komisije je također zatražila da okonča postupak izvršenja novčanih kazni i da povuče pobijane odluke koje su do tog dana već bile donesene. Ta je institucija navela da će nastaviti s naplatom prijebojem iznosa dugovanih do dana sklapanja nagodbe sve dok rješenje od 20. rujna 2021. ne bude „ukinuto”. Rješenjem od 19. svibnja 2022. (
6
) odbijen je zahtjev za ukidanje prethodno navedenog rješenja.
Dvama zasebnim tužbama Poljska od Općeg suda traži poništenje pobijanih odluka koje je donijela Komisija, imajući u vidu nagodbu koja je dovela do brisanja glavnog predmeta pred Sudom.
Ocjena Općeg suda
Svojim prvim tužbenim razlogom, Poljska u bitnome tvrdi da su nagodba i brisanje predmeta C-121/21 doveli do retroaktivnog prestanka učinaka privremenih mjera izrečenih u tom predmetu, tako da je naplaćeni dug nepostojeći i da su njegovom naplatom povrijeđeni članci 101. i 102. Financijske uredbe.
U tom pogledu, Opći sud podsjeća na to da su se – s obzirom na akcesornost postupka privremene pravne zaštite u odnosu na glavni postupak – rješenja od 21. svibnja 2021., kojim je naložen prekid djelatnosti iskopavanja lignita u rudniku Turów, i od 20. rujna 2021., kojim je u tu svrhu izrečena novčana kazna, prestala primjenjivati od dana brisanja glavnog predmeta, 4. veljače 2022.
Kad je riječ o posljedicama brisanja glavnog predmeta s obzirom na postojanje poljskog duga, Opći sud ističe da se, kao prvo, u rješenju o brisanju ne spominju ni privremene mjere propisane rješenjem od 21. svibnja 2021. ni dnevna novčana kazna. Kao drugo, odbijen je zahtjev Poljske za ukidanje rješenja od 20. rujna 2021. kojim je izrečena navedena novčana kazna. Kao treće, u rješenju kojim je odbijen taj zahtjev izričito se pojašnjava da je dnevna novčana kazna istekla počevši od 4. veljače 2022. Slijedom toga, obveza plaćanja dnevne novčane kazne stvarno je postojala od dana dostave rješenja od 20. rujna 2021. do dana brisanja glavnog predmeta iz upisnika, odnosno 4. veljače 2022.
Prihvaćanje drukčijeg zaključka značilo bi odstupanje od cilja novčane kazne, a to je jamčenje stvarne primjene prava Unije, koja je svojstvena vrijednosti vladavine prava, utvrđene u članku 2. UEU-a.
Taj zaključak ne može biti doveden u pitanje argumentacijom koju je iznijela Poljska prema kojoj nastavak izvršenja privremenih mjera unatoč brisanju glavnog predmeta prekoračuje jedini cilj koji se želi postići tim mjerama, odnosno, prije svega cilj da se zajamči učinkovitost presude o meritumu. Naime, cilj novčanih kazni koje su izrekli sudovi Unije nije samo zajamčiti učinkovitost presude o meritumu, nego i osigurati poštovanje privremenih mjera te odvratiti, u ovom slučaju Poljsku, od odgode usklađivanja njezina postupanja sa spomenutim mjerama. Argumentacija koju je iznijela Poljska lišila bi mehanizam novčane kazne svakog smisla jer bi omogućila to da jedna stranka namjerno ne ispunjava obvezu postupanja u skladu s privremenim mjerama naloženima u postupku privremene pravne zaštite sve do okončanja glavnog postupka i time ugrožava djelotvornost prava Unije.
Jednako tako, ne može se prihvatiti argument Poljske prema kojem izvršenje novčanih kazni čini manje privlačnim sklapanje nagodbe s obzirom na cilj novčanih kazni i činjenicu da je brisanje glavnog predmeta pozitivno utjecalo na Poljsku u smislu da je obveza plaćanja dnevnih novčanih kazni prestala 4. veljače 2022., a ne na dan objave presude Suda.
Opći sud naposljetku smatra da članak 101. Financijske uredbe, suprotno onomu što tvrdi Poljska, ne predviđa nikakvu Komisijinu obvezu da ukine utvrđeno potraživanje. Osim toga, s obzirom na to da je Komisija provjerila postojanje duga Poljske i odredila njegov iznos, ispunjeni su uvjeti predviđeni za naplatu prijebojem.
Slijedom toga, Opći sud odbija prvi tužbeni razlog. Budući da je drugi tužbeni razlog koji se temelji na povredi obveze obrazlaganja također odbijen kao neosnovan, Opći sud u cijelosti odbija tužbe.
(
1
)	Rješenje od 21. svibnja 2021., Češka Republika/Poljska (C-121/21 R, EU:C:2021:420)
(
2
)	Rješenje od 20. rujna 2021., Češka Republika/Poljska (C-121/21 R, EU:C:2021:752)
(
3
)	Konkretnije, članka 101. stavka 1. i članka 102. Uredbe (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL 2018., L 193, str. 1. i ispravak SL 2018., L 294, str. 45.) (u daljnjem tekstu: Financijska uredba)
(
4
)	Odluke Komisije od 7. i 8. veljače 2022., 16. i 31. ožujka 2022. te od 16. svibnja 2022.
(
5
)	Rješenje od 4. veljače 2022., Češka Republika/Poljska (Rudnik Turów), (C-121/21, EU:C:2022:82)
(
6
)	Rješenje od 19. svibnja 2022., Češka Republika/Poljska (Rudnik Turów), (C-121/21, EU:C:2022:408)